Fem omkommet etter snøskred i Troms
Klokken 14.30 fikk politiet melding om at seks personer var tatt av et snøskred i Sorbmegaisafjellet Kåfjord kommune i Troms. Klokken 19.25 opplyser Troms politidistrikt til VG Nett at fem personer er bekreftet omkommet, mens én person er gravd ut i live. Dermed avsluttes leteaksjonen i skredområdet. Medievakten ved Universitetssykehuset Nord-Norge opplyser til VG Nett at de har fått inn en mann med moderate skader. Tilstanden hans er stabil. Tidligere meldinger gikk ut på at det skulle dreie seg om et fransk reisefølge. Nå opplyser politiet at én fransk og fem sveitsiske borgere er tatt av skredet. Foreløpig er det ikke kjent hvem av disse som er omkommet. For øyeblikket er det 30 personer som jobber intenst med å grave frem den savnede.VG var i ettermiddag på plass på Breivikeidet sammen med ti personer fra Norsk Folkehjelp. Derfra måtte hjelpemannskapene fraktes videre med ferge eller med helikopter til Lyngseidet hvor de kunne slutte seg til i redningsarbeidet. - Det er ikke gunstig at det har ligget der så lenge. Vi har eksempler på at folk har overlevd i to timer eller lenger. Men det er klart at utgravingen også kan bli tidkrevende, sa nasjonal beredskapsleder Erlend Aarsæther i Norsk Folkehjelp til VG Nett ved 16.30-tiden.Ifølge operasjonsleder Tor Einar Eilertsen i Troms politidistrikt var de seks personene en del av et reisefølge på 12 personer. - De andre seks er nå i ferd med å grave frem kompisene sine, sa Eilertsen til VG Nett ved 15-tiden. Han fortalte at alt av tilgjengelige ressurser var satt i sving. Dette innebar mannskap fra Røde Kors, Norsk Folkehjelp og Norske Redningshunder. Ifølge Eilertsen ga også Forsvaret bistand. Fotograf Jan Arild Hansen fra Framtid i Nord er i området der skredet gikk. Han beskriver stor aktivitet. - Det er omtrent 30 stykker her som søker i området i tillegg til lavinehunder og helikopter, sier Hansen.Hovedredningssentralen (HRS) fikk raskt assistanse fra to F16-fly. I tillegg var et ambulansehelikopter, et Sea King-helikopter og et Bell-helikopter fra Bardufoss på vei til fjellområdet der raset gikk. - Vi bidrar. Hovedredningssentralen har bedt om assistanse. Vi sender et redningshelikopter, to transporthelikopter, to hundeekvipasjer og to redningsmenn, sa Rolf Ytterstad, pressekontakt for øvelsen Cold Response, til VG Nett ved 16-tiden.Nasjonal beredskapsleder Erlend Aarsæther i Norsk Folkehjelp bekreftet tidlig at de hadde engasjert sin skredgruppe. - Så langt jeg forstår er det fine forhold i leteområdet. Det er skredfare 2-3, som er da de fleste skredulykker skjer, men vi gjør en sikkerhetsvurdering på vei inn i området, sier beredskapslederen. Klokken 16 opplyste Aarsæther at deres fagleder for skred ble fløyet inn med helikopter og var i gang med å organisere leteinnsatsen. - Det er enormt med ressurser på vei inn til skredområdet nå, sa Aarsæther.Rundt 40-50 personer fra Røde Kors har også vært involvert. - Vi har prøvd å få kontakt med de som allerede er der, men de har nok å henge fingrene i, så foreløpig vet vi ikke så mye om situasjonen på stedet, sa operativ leder Tor Indrevold til VG Nett ved 16-tiden. Beredskapsansvarlig i Norske Redningshunder i Nordland og Troms fortalte ved 16-tiden at redningshundene i distriktet er samlet på et kurs på riksgrensen. Der er det 14 godkjente hunder. - Vi har sendt et helikopter for å fly dem til Kåfjord. Det vil ta rundt 45 minutter fra de letter derfra til de er inne i området, sa Tore Nikolaisen til VG Nett.Den franske ambassaden i Oslo opplyser den franske ambassaden til VG Nett at franskmannen som var med i reisefølget er fjellguide. Den sveistsiske ambassaden for Norge opplyser at de også kjenner til at noen av deres borgere har vært involvert i skredet. - Vi er nå i løpende kontakt med politiet. Vi har veldig lite informasjon om de sveitsiske borgerne per nå, sier viseambassadør Marion Gramm ved den sveitiske ambassaden for Norge til VG Nett.
Her gikk skredet som krevde fem menneskeliv. Én person ble gravd frem i live.